Diari Oficial de la Generalitat Valenciana


Sumari del DOGV 8639, del 20-09-2019 (2019/8938)

ACORD de 20 de setembre de 2019, del Consell, d'inici de les actuacions per a pal·liar els danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8639

Data del DOGV
:   20-09-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/8938


Data del document
:   20-09-2019

Organisme emissor
:   Presidència de la Generalitat

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 20 de setembre de 2019, del Consell, d'inici de les actuacions per a pal·liar els danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019. [2019/8938]  
Els dies 11, 12, 13 i 14 de setembre de 2019, la Comunitat Valenciana s'ha vist afectada per un temporal de pluges d'una extraordinària intensitat, extensió i abast, amb registres de precipitació acumulada que han superat els 250 litres per metre quadrat en 24 hores en moltes localitats, que, a més de la defunció de dues persones, han afectat milers de ciutadans i ciutadanes, els seus habitatges, les seues propietats, vies de comunicació o els serveis públics bàsics i l'accés a aquests.  
  
El temporal, a més, ha ocasionat importants danys a altres béns i infraestructures (canalitzacions, xarxa elèctrica, depuradores, ponts), així com camps de cultiu o instal·lacions industrials, la reparació de les quals es troba pendent i ha provocat importants despeses derivades de la resposta immediata que, com a conseqüència del temporal, van posar en marxa les diferents administracions.  
A pesar que hui dia encara es manté la situació d'emergència, per la qual cosa continuen les actuacions de suport als damnificats pel temporal, i malgrat la dificultat d'accés en zones negades que impedeixen una major concreció en l'avaluació dels danys, és necessari iniciar de manera immediata actuacions urgents de reparació i reconstrucció per a aconseguir, al més prompte possible, la tornada a la normalitat de les zones de la Comunitat Valenciana que se n'han vist afectades.  
  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que s'entén per «tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències, «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades pel temporal al qual es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i en l'article 66, crea la Comissió Interdepartamental per al Seguiment i la Coordinació de la Postemergència. Tots dos òrgans de coordinació estan desplegats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
  
Amb la finalitat de garantir la posada a la disposició de tots els recursos imprescindibles per a atendre les necessitats sorgides del recent episodi de pluges torrencials i la recuperació de la normalitat en totes les comarques afectades, el Consell aprova un acord que contempla una sèrie d'actuacions que es desenvoluparan amb caràcter immediat amb la finalitat de pal·liar, amb la major agilitat, les necessitats més peremptòries de les persones afectades per l'episodi de pluges torrencials, així com les actuacions urgents empreses pels ajuntaments per a restablir el normal funcionament dels serveis públics bàsics dels municipis. Les actuacions més immediates seran:  
Un decret destinat a particulars per a fer front a la pèrdua de béns de primera necessitat, que aborde les ajudes destinades a proveir a les persones més directament afectades pel temporal dels mitjans indispensables que els permeten reprendre les seues vides amb normalitat.  
I un altre decret que articule ajudes perquè els ajuntaments puguen cobrir les despeses extraordinàries que haja hagut d'escometre el municipi durant l'episodi d'emergència.  
A més d'aquestes ajudes d'urgència, l'acord defineix el marc general de les actuacions que la Generalitat ha dissenyat per a les accions de reconstrucció i reparació, en els diferents àmbits en els quals es desenvoluparan aquestes tasques.  
Per tot això, i en virtut del que disposa l'article 28.c, en relació amb l'article 12.2, tots dos de la Llei 5/1983, de 30 de desembre, de la Generalitat, del Consell, i a proposta conjunta del president de la Generalitat i de la consellera de Justícia, Interior i Administració Pública, el Consell, prèvia deliberació, en la reunió de 20 de setembre de 2019,  
  
  
  
ACORDA  
  
Primer  
L'inici immediat de les actuacions per a pal·liar els danys produïts pel temporal d'intenses pluges, fenòmens costaners i forts vents ocorregut a la Comunitat Valenciana els dies 11, 12, 13 i 14 de setembre de 2019.  
  
Segon  
L'aprovació d'un decret de concessió d'ajudes directes i urgents a particulars per a fer front a la pèrdua de béns de primera necessitat. De forma immediata hi haurà una bestreta de 1.500 euros després de la comprovació dels danys, que podrà arribar al màxim de 4.500 euros quan els danys hagen sigut verificats mitjançant taxació pericial.  
  
  
Tercer  
L'aprovació d'un decret de concessió d'ajudes urgents destinat als ajuntaments per a compensar les despeses extraordinàries que haja hagut d'escometre el municipi durant l'episodi d'emergència, entenent com a tals les despeses realitzades per aquest motiu des de l'11 de setembre fins a la data de publicació, així com les despeses derivades del suport tècnic que, si escau, els ajuntaments prestaran a l'Oficina de Gestió i Coordinació d'Ajudes de la Generalitat.  
  
  
Quart  
Sense perjudici dels terminis establits en els decrets dels apartats segon i tercer, s'estableix un termini general de 45 dies perquè els municipis presenten les estimacions dels danys ocasionats davant la Subdirecció General d'Emergències. La documentació que haurà d'aportar-se és la següent:  
a) Memòria valorada de l'estimació de danys, així com, si escau, de les despeses extraordinàries ja realitzades.  
b) Declaració que tots els danys s'han produït com a conseqüència del temporal descrit en aquest acord.  
c) Declaració de qualsevol altra ajuda o subvenció rebuda o sol·licitada per a la mateixa finalitat davant altres organismes públics o privats o, si escau, declaració que indique que no s'ha sol·licitat ni rebut cap altra ajuda.  
d) Informe de l'amplitud del fenomen meteorològic al terme municipal, amb indicació de la intensitat i el valor total de pluja acumulada.  
  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si escau, de les diputacions provincials.  
  
Cinqué  
A més de les actuacions urgents desenvolupades en els decrets dels apartats segon i tercer, el Consell posarà en marxa un pla de xoc per a la recuperació del Baix Segura i altres comarques afectades pel temporal, que contempla les mesures següents:  
1. Ajudes a particulars  
1.1. Es concediran ajudes a particulars els habitatges o vehicles dels quals s'hagen vist danyats pel temporal a què es refereix el present acord.  
1.2. A l'efecte de les ajudes previstes en aquest apartat, s'entén per habitatge habitual el que constitueix el domicili efectiu, continuat i permanent de la unitat familiar o de convivència.  
1.3. Podran ser beneficiaris de les ajudes econòmiques definides en l'apartat 1.1 anterior, els propietaris dels béns afectats pels danys, que acrediten la titularitat sobre aquests. En el cas dels habitatges, haurà d'acreditar-se la legalitat de la seua situació.  
1.4. En el decret de concessió s'establiran les quanties màximes:  
  
a) Per destrucció total de l'habitatge, distingint entre habitatge habitual i no habitual.  
b) Per danys que afecten l'estructura de l'habitatge, distingint entre habitatge habitual i no habitual.  
c) Per danys que no afecten l'estructura de l'habitatge, distingint entre habitatge habitual i no habitual.  
d) Per danys en l'equipament personal i domèstic bàsic de l'habitatge, distingint entre habitatge habitual i no habitual.  
e) Per danys en vehicles.  
  
2. Mesures de suport a persones que desenvolupen una activitat econòmica.  
2.1. Ajudes a titulars de petites i mitjanes empreses i a autònoms.  
  
2.1.1. S'estableixen ajudes per a reparar els danys que s'hagen produït pel temporal a què es refereix el present acord, en les edificacions, infraestructures, instal·lacions i qualsevol tipus de béns afectes a l'activitat empresarial.  
2.1.2. Podran ser beneficiaris d'aquestes ajudes les persones físiques que cotitzen com a autònomes i les persones físiques o jurídiques titulars de petites i mitjanes empreses, ja siguen comercials, industrials, artesanes, de serveis o agràries, que es troben donades d'alta a efectes fiscals, en funcionament, que ocupen menys de cinquanta persones i el volum de negocis anual o el balanç general de les quals anual no supere els deu milions d'euros.  
2.1.3. Per a ser beneficiaris d'aquestes ajudes hauran d'acreditar que l'edificació, infraestructura, instal·lació o bé danyats es troben situats als termes municipals afectats pel temporal.  
2.1.4. Sense perjudici de l'ajuda que els puga correspondre als establiments de turisme interior d'acord amb els apartats anteriors, també tindran dret a una ajuda singular per establiment per plaça d'allotjament.  
  
2.2. Ajudes a comunitats de regants i altres entitats de reg i a explotacions agrícoles, ramaderes i apícoles.  
2.2.1. S'estableixen ajudes a les comunitats de regants i altres entitats de reg i a les explotacions agrícoles, ramaderes i apícoles, per a reparar els danys que s'hagen produït pel temporal a què es refereix el present acord, tendents a la recuperació de la capacitat productiva dels cultius que permeta la continuïtat de les explotacions en condicions de competitivitat.  
2.2.2. Podran ser beneficiaris d'aquestes ajudes les persones físiques o jurídiques, titulars de les explotacions agrícoles, ramaderes i apícoles afectades, i les comunitats de regants i altres entitats de reg amb infraestructures de reg afectades la titularitat de les quals els corresponga.  
2.2.3. Per a ser beneficiaris d'aquestes ajudes els titulars de les explotacions hauran de reunir els requisits següents:  
a) Que l'explotació es troba situada en algun dels municipis afectats pel temporal.  
b) Que els danys patits superen el 30 % de la seua producció, d'acord amb els criteris establits per la Unió Europea.  
2.2.4. Serà objecte d'ajuda:  
a) El cost de les actuacions tendents a la recuperació de la capacitat productiva dels cultius, inclosa la reposició d'arbres i ceps.  
  
b) La reposició d'instal·lacions de reg, així com d'altres equips que siguen necessaris per a l'activitat productiva.  
c) L'adquisició d'aliment per al bestiar extensiu afectat per la per pèrdua de pastures i altres fonts naturals d'alimentació.  
d) L'adquisició de ruscos i reposició d'animals.  
2.2.5. Per al càlcul de les ajudes es tindran en compte els següents aspectes:  
a) Danys en instal·lacions, béns i infraestructures agràries: són imputables a aquestes ajudes les despeses de reparació de les instal·lacions de regadiu, i s'estableixen mòduls específics per als cultius següents: garrofera, ametler, cítrics, fruiters, olivera, vinya, palmera datilera, en funció de la seua altura.  
b) Danys en instal·lacions, béns i infraestructures cinegètiques.  
c) Danys en instal·lacions, béns i infraestructures apícoles.  
2.3. Línia de finançament a autònoms i microempreses  
2.3.1. A través de l'Institut Valencià de Finances s'establiran préstecs destinats a autònoms i microempreses amb la finalitat de finançar les despeses d'inversió i el circulant.  
  
3. Mesures de reparació de béns i infraestructures de titularitat municipal.  
3.1. S'estableixen ajudes per a reparar els danys que s'hagen produït pel temporal a què es refereix el present acord, en les infraestructures i béns públics, i, si escau, de les despeses extraordinàries que, amb caràcter urgent, s'hagen hagut d'efectuar com a conseqüència d'aquest.  
  
3.2. Podran ser beneficiaris d'aquestes ajudes els ajuntaments dels municipis afectats pel temporal.  
3.3. Les despeses imputables a aquestes ajudes poden comprendre, a més dels imports d'execució de l'actuació, els honoraris de redacció del projecte i direcció de l'actuació, en la part proporcional a l'actuació realitzada amb aquesta ajuda, així com les despeses extraordinàries que, amb caràcter urgent, hagueren hagut d'efectuar els ajuntaments com a conseqüència del temporal, duts a terme en el mateix moment de produir-se aquesta o en els immediatament posteriors a la finalització dels fets causants, sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. En el seu conjunt, no podrà superar l'ajuda concedida. Quedaran excloses d'aquest concepte les infraestructures de generació, transport i distribució d'energia elèctrica i instal·lacions de telecomunicació.  
  
4. Pla d'ocupació extraordinària  
4.1. El Consell posarà en marxa un pla d'ocupació extraordinària dirigida a persones desocupades, per a realitzar obres o serveis d'interés general o social als municipis afectats pel temporal.  
  
Sisé  
Es declara d'emergència els procediments administratius i les mesures d'execució necessaris per a pal·liar els danys i les conseqüències del temporal objecte del present acord.  
  
Seté  
De conformitat amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades pel temporal al qual es refereix aquest acord.  
  
Huité  
El Consell posarà en marxa oficines comarcals de gestió i atenció als damnificats que donaran servei a tots els municipis afectats pel temporal.   
  
Nové  
S'insta el Govern d'Espanya a la declaració dels municipis afectats com a zona afectada greument per una emergència de protecció civil i a la tramitació de subvencions per a l'atenció de necessitats derivades d'aquesta declaració, a la tramitació d'ajudes de caràcter pal·liatiu per a atendre necessitats derivades d'altres sinistres i catàstrofes, a la preparació de la normativa corresponent, així com a la sol·licitud d'activació del fons de solidaritat de la Unió Europea per a catàstrofes naturals greus.  
  
Deu  
Aquest acord, que manca d'efectes econòmics concrets, ja que aquests s'acordaran pel Consell després de la realització de les actuacions que s'indiquen en l'apartat quart, produirà efectes des de l'endemà de la publicació en el Diari Oficial de la Generalitat Valenciana.  
  
  
Orihuela, 20 de setembre de 2019  
  
La consellera secretària,  
MÓNICA OLTRA JARQUE